Document ID: /roh_data/filtered/fineweb-2-filterrobots_roh.jsonl.gz/55655

Las cassas da malsauns svizras han fatg l'onn passà in deficit dad 1,5 milliardas francs. Tenor calculaziuns da Santésuisse sajan las premias sa sbassadas per 0,2% per persuna. Il medem mument sajan ils custs per persuna però creschids per 2,6%.
Reservas grondas da las cassas da malsauns sa sminueschan
La federaziun da las cassas da malsauns Santésuisse deplorescha plinavant er che las cundiziuns schlettas a la bursa engrondeschian il deficit. Quel ston las cassas da malsauns pajar or da lur reservas, e cunquai èn quellas sa reducidas il 2022.
Cunzunt per medicaments or dad apotecas han las cassas da malsauns stuì dar ora dapli. Il 2022 èn quels custs creschids per 5,3%. La finanziaziun da medicaments fa cun quai or bunamain in quart da las expensas totalas da las cassas da malsauns.